A BIZOTTSÁG 681/2005/EK RENDELETE
(2005. április 29.)
az 1973/2004/EK rendeletnek a rostlenre vonatkozó területalapú támogatás megszerzésének feltételei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 110. cikke (2) bekezdése első francia bekezdésének iii. pontjára,
mivel:
(1)
Az 1782/2003/EK tanácsi rendelet IV. és IVa. címeiben meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló, 2004. október 29-i 1973/2004/EK bizottsági rendelet (2) rendelkezik egyebek mellett a rostlenre vonatkozó területalapú támogatás megszerzésének feltételeiről.
(2)
Az 1973/2004/EK rendelet 56. cikke (1) bekezdése b) pontjának i. alpontja szerint a rostlenre vonatkozó területalapú támogatás megszerzésének egyik feltétele az V. mellékletben felsorolt vetőmagfajták használata. Mindazonáltal az 1782/2003/EK rendeletben megállapított termeléstől függő támogatások keretében ez a jogosultsági feltétel nem indokolt, mert a lenre, illetve az egyéb szántóföldi növényekre vonatkozó termeléstől függő támogatás hektáronkénti összege megegyezik. A termeléstől független rendszer keretében nincs előírás, amely a lenre vonatkozóan utalna a vetőmagfajták jegyzékére. Ezért az egyszerűsítés érdekében célszerű hatályon kívül helyezni ezt a feltételt.
(3)
Az 1973/2004/EK rendeletet ezért ennek megfelelően módosítani kell.
(4)
Mivel az 1973/2004/EK rendelet 2005. január 1-jei kezdettel alkalmazandó az adott gazdasági évre vonatkozó támogatási kérelmekre, ezt a rendeletet attól az időponttól kell alkalmazni.
(5)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1973/2004/EK rendelet a következőképpen módosul:
1.
Az 56. cikk (1) bekezdése b) pontjának i. alpontját el kell hagyni.
2.
Az V. mellékletet el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
2005. január 1-jei kezdettel kell alkalmazni az adott gazdasági évre vonatkozó támogatási kérelmekre.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. április 29-én.